钦定古今图书集成/明伦汇编/宫闱典/第011卷 > 北周
## 钦定古今图书集成/明伦汇编/宫闱典/第011卷 > 北周

### 宣帝大象元年诏传位于皇太子自称天元皇帝

按《周书宣帝本纪》：大象元年春二月辛巳，诏曰：“有圣
大宝，实惟重器，元天表命，人事与能，幽显同谋，确乎
不易。域中之大，实悬定于杳冥；天下为公，盖不避于
内举。我大周感苍昊之精，受河洛之锡，武功文德，光
格区宇，创业垂统，永光无穷。朕以寡薄，祗承鸿绪，上
赖先朝得一之迹，下藉群后不贰之心，职贡与云雨
俱通，宪章共光华并亘，圆首方足，咸登仁寿，思隆国
本，用弘天历。皇太子衍，地居上嗣，正统所归，远凭积
德之休，允叶无疆之祚。帝王之量，未肃而成；天禄之
期，不谋已至。朕今传位于衍，乃眷四海，深合讴歌之
望；俾予一人，高蹈风尘之表，万方兆庶，知朕意焉。可
大赦天下，改大成元年为大象元年。”帝于是自称天
元皇帝，所居称天台，冕有二十四，旒室服旗鼓皆以
二十四为节。内史、御正皆置上大夫。皇帝衍称正阳
宫，置纳言、御正。诸卫等官，皆准天台。尊皇太后为“天
元皇太后。”

大象二年，帝自称为天元皇帝，凡制敕称谓，概以“天
大”为号。

按《周书宣帝本纪》，大象二年“二月乙丑，改制诏为天
制诏，敕为天敕。”“壬午，尊天元皇太后为天元上皇太
后，天皇太后李氏曰天元圣皇太后。癸未，立天元皇
后杨氏为天元太皇后，天皇后朱氏为天大皇后，天
右皇后元氏为天右大皇后，天左皇后陈氏为天左
大皇后。正阳宫皇后直称皇后。三月庚子，诏天台侍”
卫之官，皆著五色及红紫绿衣，以杂色为缘，名曰“品
色衣”，有大事与公服间服之。壬寅，诏内外命妇皆执
笏，其拜宗庙及天台皆俛伏。甲辰，初置天中大皇后，
立天左大皇后陈氏为天中大皇后，立妃尉迟氏为
天左大皇后。每对臣下，自称为“天”，以五色土涂所御
天德殿，各随方色。又于后宫与皇后等列坐，用宗庙
礼器樽彝珪瓒之属以饮食焉。又令群臣朝天台者，
皆致斋三日，清身一日，车旗章服倍于前王之数。既
自比上帝，不欲令人同己，尝自带绶及冠通天冠，加
金附蝉，顾见侍臣，武弁上有金蝉，及王公有绶者，并
令去之。又不听人有高大之称，诸姓高者改为姜。九
族称高祖者为长祖，曾祖为次长祖。官名凡称“上”及
“大”者改为“长”，有“天”者亦改之。又令天下车皆以浑成
木为轮，禁天下妇人皆不得施粉黛之饰，唯宫人得
乘有辐车，加粉黛焉。每笞捶人，皆以百二十为度，名
曰“天杖”，宫人内职亦如之。